పి. గోపినాథన్

పద్మనాభన్ గోపినాథన్, చేనేత వస్త్రాల భారతీయ నేత. ఆయన దక్షిణ భారత రాష్ట్రమైన కేరళలోని తిరువనంతపురంలో మంజవిలకోమ్ అనే చిన్న కుగ్రామంలో చేనేత నేతను ప్రోత్సహించే సంస్థ ఎకో టెక్స్ చేనేత కన్సార్టియం వ్యవస్థాపకుడు. ఈ సంస్థ ఆధ్వర్యంలో, ఆయన గ్రామంలో 18 వందల మందికి పైగా మహిళలకు ఉపాధి కల్పించాడు. ఆయన సామాజిక నిబద్ధత, నేత కళకు చేసిన కృషికి గాను భారత ప్రభుత్వం 2007లో నాలుగో అత్యున్నత పౌర పురస్కారం పద్మశ్రీ ప్రదానం చేసింది.

 జీవితచరిత్ర 
గోపినాథన్ కేరళ దక్షిణ కొనలోని తిరువనంతపురం నెయ్యాట్టింకరలోని మంజవిలకోమ్ అనే చిన్న గ్రామంలో ఒక పేద నేత కుటుంబంలో పది మంది పిల్లలలో ఒకరిగా జన్మించాడు. అతని కుటుంబం ఆర్థిక పరిస్థితి కారణంగా 10 సంవత్సరాల వయస్సులో విద్యను విడిచిపెట్టి, చేనేతకు ప్రసిద్ధి చెందిన తమిళనాడులోని నాగర్‌కోయిల్ చేరుకున్నాడు, అక్కడ ఆయన నేత నైపుణ్యాలను నేర్చుకున్నాడు. తమిళనాడులోని మదురై, సేలం లలో మగ్గాలపై పనిచేసాడు. ఆ తరువాత, కేరళకు తిరిగి వచ్చాడు. తన స్వగ్రామంలో, ఆయన ఒక చిన్న షెడ్లో తన సొంత మగ్గాన్ని ఏర్పాటు చేసుకున్నాడు.

1972లో, గోపినాథన్ మహిళా సమాజం (మహిళల స్వయం సహాయక బృందాలు) కింద 30 మంది స్థానిక మహిళలను ఏర్పాటు చేసి వారికి నేతపనిలో శిక్షణ ఇచ్చాడు. ఆయన తన భూమిని అసోసియేషన్ కు విరాళంగా ఇచ్చాడు, 1978 నాటికి, అతని నాయకత్వంలో సంఘాల సంఖ్య 26కి పెరిగింది, 80-సెంట్ల స్థలంలో 3 వందల మగ్గాలు పనిచేస్తున్నాయి. ఆ తరువాత, ఆయన చొరవతో మరో 10 ఎకరాల స్థలాన్ని కొనుగోలు చేసి, ఎకో టెక్స్ చేనేత కన్సార్టియం అనే ఒకే గొడుగు కింద అసోసియేషన్ ని తీసుకొచ్చాడు.

భారత ప్రభుత్వం 2007లో ఆయనకు పద్మశ్రీ పౌర పురస్కారాన్ని ప్రదానం చేసింది. మూడు సంవత్సరాల తరువాత, ఆయన మహిళల సంక్షేమ విభాగంలో రిలయన్స్ ఫౌండేషన్, సిఎన్ఎన్-ఐబిఎన్ చేత రియల్ హీరో గా ఎంపికయ్యాడు. గోపినాథన్ కు వివాహం కాగా, ముగ్గురు కుమారులు, ఒక కుమార్తె ఉన్నారు. షెడ్యూల్డ్ కులాలు, షెడ్యూల్డ్ తెగల బాలికలకు వృత్తి శిక్షణ పాఠశాల అయిన గాంధీ స్మారక టెక్నికల్ స్కూల్ కూడా ఆయన స్థాపించాడు. ఇక్కడ, వారికి టైలరింగ్, ఎంబ్రాయిడరీ, మొదలైన పనులలో శిక్షణను అందిస్తాడు.

 ఇవి కూడా చూడండి 

 చేనేత

 మూలాలు 

వర్గం:జీవిస్తున్న ప్రజలు
వర్గం:మలయాళీ పౌరులు